Ola Bauer
Store norske leksikon,Språk og litteratur,Norsk og samisk litteratur,Norges litteratur 1960-2000
Ola Bauer var en norsk forfatter. Han debuterte under pseudonymet Jo Vendt med romanen Graffiti (1976), en rystende oppvekstskildring der det utstøtte barnet og en konfliktfylt familiesituasjon står i fokus. Dette er også et hovedtema i flere av hans senere bøker, blant annet den frittstående fortsettelsen i Bulk (1978), hans første bok under eget navn.
I Humlehjertene (1980) er handlingen lagt til studentopprørets Paris i 1968, mens Rosapenna (1982) fokuserer på konflikten i Nord-Irland. Metoden (1985) er bygd over den internasjonale spenningsromanens lest, men er samtidig en psykologisk studie i menneskelig destruktivitet. Løvetemmersken (1988) er en intens og personlig roman om ulykkelig kjærlighet. Med Hestehodetåken (1992) vender han tilbake til stoffet i debutromanen. Svartefot (1995), Magenta (1997) og Forløperen (1999) er frittstående fortsettelser av Hestehodetåken. Bøkene er drivende godt fortalt, på samme tid medlevd og skrevet med distansert (selv)ironi – et hovedverk i forfatterskapet.Bauer virket også som dramatiker, først med hørespillene Mellomkrig (1986) og Vesper (1987), og han fikk stor oppmerksomhet for fjernsynsdramaet Sabeltigerens sønn (1989), som dels henter sitt stoff fra hans to første romaner. Les mer i Store norske leksikon roman drama Litteratur Gjeitanger, Anne & Lars Saabye Christensen, red. 2002.Bauers bok  Rottem, Øystein. 1998. Norges litteraturhistorie, bind 8: Vår egen tid